
SI DONKISHOTI 

Nuk di sa vlen 
Një bisht gomari 
Por pa përdhosur dikë 
Ti dot nuk jeton 
Mendo pakëz me kokë 
Mor bir zuzari 
Kur si qeni i tërbuar 
Nëpër mëhallë hungëron 

Leh në stele e internet 
Po del në rrugë 
E shanë miletin 
Shih se si dukesh 
Ti mor hukubet 
Thua se e ka kapur 
Për mjekre mbretin 

Tundu e shkundu 
Ti mor zevzek 
Po të duket vetja 
Tamam si vezir 
Shih siç ke mbetur 
Me duar në shkek 
O njeri i pasoj 
O mor rezil 

Ja po ta qëndisi 
Një letër sot 
Për sorrollapin e pasoj 
Që ha kikirik 
"Turp e ndot 
Nesër e mot “ 

Që e shet lëkurën 
Mor stramastik 

Në daç ndërro lëkurë 
E trego përralla 
O zuzar 

Ti shpirtit katran 
Kjo botë do të ketë 
Përherë budalla 
Si Donkishotin 
Atë trim azgan 

Shko në ahur te Rosinanti 
Lodroje kalin 
Si për bajram 
Nuk është më 
Nëntëdhjetë e nënta 
Për patriotët në bateri 
Që shesin ajran 

Në këto vargje 
Nuk është askush 
Kurrë s'kam takuar 
Kësi soji të keq 
Por mund të identif ikohet 
Edhe çdo kush 
Që kakaris si pula 
E shitet për dreq 

Ndalu pakëz 
Mor Donkishot 
Duhet të kesh vëllaçko 
Mendim pozitiv 
Se përndryshe të vret 
I madhi Zot 
Me këtë të sëmurë 
Kokë portativ 

E di vet 

Se je analfabet 
Nuk të kosit kosa 
Asnjë lloj bari 
Nëse ke kokë 
Shkruaj në gazetë 
E mos pall nëpër rrugë 
Si në pazar gomari 

Këtu askënd 

Nuk e kam marrë në thumb 
Shumë e shumë të fala 
Djemve të internetit 
Ke do ta zë 
Kjo satirë pa plumb 
Le të jetë i mallkuar 
Si biri i lanetit 


8 



PUSHTETI TË MBAN 

Ah mor miku 
Mor dallkauk 
Në politikë 
Shumë po përzihesh 
Shih siç je katandisur 
Or suxhuk 
Si dhjami i derrit 
Një ditë 

Në fasule do të zihesh 

Të mungon vegshi e tenxherja 
Me zie lakra e bizele 
Pak bythë viçi 
E tinajxherja 
Për shtatë qejfe 
Me një kokë pele 

Heu or burrë 

Ti trim me fletë 

Kah na dole 

kështu kaq mbarë 

Apo të gjetën në internet 

Duke bërë qejfe 

E kullotur bar 

Të bëftë mirë 

Sana e motmotit 

Besa edhe kashta 

Nuk të mungon 

Po ta jap besën e Zotit 

Se bali ty 

Nuk të tradhton 

Ne jemi tok 
Miqtë e internetit 
Kemi një gjak 
E jemi një f is 
Arnaut grekë 
E turkoshak 

Budallenj e kokë tramakë 

Por mjerisht 
Po përzihen hesapet 
Na larosin në internet 
Na janë turrur 
Xhambazët 
Tok me kasapët 
Po na kafshojnë 
Hiç pa siklet 

Rrini pa gajle 
E mos keni dert 
Si veshkë në dhjam 
Pushteti ju mban 
Veç t'i larosni njerëzit 
Në internet 
Për çdo ditë 
Gjeni nga një kurban 

PER KETA BURRA 


Lum vatani e rroftë mileti 
Na kanë dalë disa dai 
Flakë po del 
nga interneti 
Prej kulloshtrës në tepsi 

Shajnë përqeshin këta burra 
Mu si me qenë 
Në berberhane 
pastaj dalin të kërleshur 
Hyxhym shkojnë 
Në mejhane 
Me patriotizëm 
Për t'u ngjeshur 

Dehen burrat 

Bëhen tapë 

Besa na shiten patriot 

Pastaj dalin 

Në rrugë me vrap 

Këta bastard e të pazot 

A do bre vëllaçko 
Diçka me të vet 
Sa vite f jete në hapsane 
Unë isha rrafsh 
Dyzet vjet 

Kalova si dashi në kasaphane 

Pastaj fill ulen në internet 

Me i sha të tjerët 

si e kanë zakon 

Sa jeta pa sharje 

nuk ka lezet 

Për këta burra të fortë 

Të kombit tonë 

ME PERQESH BOTEN 


Donkishoti e dada Hata 
Dalin në korije 
E mëhallë 
Për të mbledhur 
Krande të thata 
Ndonjë lagje f lakë me kallë 

Këta matuf nuk rrinë rehat 

Pa i f utur hundët 

Dot s'jetojnë 

Janë në tru pakëz sakat 

Jetën e huaj e kontrollojnë 

Tha f ilania e foli f isteku 

Me thashetheme u shkon jeta 

Shiko moj grua 

Çka tregon f ilxhani 

M'i thuaj të lutem 

Ato të vërteta 

Më trego si cof i 

Viçi i komshiut 

Çfarë halli mbrëmë 

Ajo pela pat 

I fusin hundët 

Në vrimë të miut 

Dertet e huaja duke i mat' 

Kur vjen mbrëmja 
Fillojnë e tjerrin 
Besa edhe kacafyten 
Mes veti 
Më mirë se ti 
E mashtrova berberin 
Sa me shumë trishtim 
Prej meje mbeti 

Ik mor i shkretë 
Mor budalla 

Ti nuk vlen as pesë lekë 
Me mua sot 
Krenohet mëhalla 
Nuk kam lindur 
Si ti zevzek 

Hesht moj shtrigë 

Moj plakë e keqe 

Ta di sojin e të njoh mirë 

Ti ke mbetur 

Veç një teneqe 

Me e përqesh botën 

ke shumë dëshirë 

JETO SI NJERI 

Na ka dalë në lagje 
Një bela 
Plaku matuf 
E plaka gungaçe 
Thua se f luturojnë 
Nëpër hava 

Si kanë nisur t'i përdorin 
Disa ilaçe 

Gjithë ditën e lume 
Po sorollaten 

Nëpër qytet si somnambul 
Me të rinj kanë nisur 
Që të maten 
Pa hashash s'jetojnë 
Këta kokëtulë 

Çka po bënë kështu 
Ti mor Dodë 
Ndoshta vallë sorrat 
Ti ka pirë trutë 
A mos është kjo punë 
Për ty modë 
E po sillesh vërdallë 
Si harbut 

Rri në shtëpi 

E pushoje trurin 

Baba as babagjysh 

Nuk kanë pi raki 

Shko në mulli e bluaje grurin 

Jeto pak si njeri 

PO FRYN NJE ERE 


Po fryn era nga Evropa 
Me f urtunë e me bela 
Na bëri shpirtin 
Gropa, gropa 
Zi e më zi 
Se s'ka ma 

Lloj, lloj ligjesh 
Po na sjellin 
Veç ka nisur plaka 
E po këndon 
Ma ka shembur 
Mbi kokë qiellin 
Tërë ditën e lume 
Po hungëron 

Me disa punë 
Bre vëlla 
Po na lënë mentë 
Deputetët po kërcejnë 
Si këndesat në lamë 
Kur i votojnë disa ligje 
Në parlament 
E ne s'po kemi 
As bukë të hamë 


19 



Na e sollën një nen 
Kinse nga Evropa 
Do të luftojmë tani 
Për të drejtat e njeriut 
E na e bënë jetën 
Me njëqind gropa 
Më zi se të ujkut 
Në shpellë të ariut 

NJE DITE 


Ju të hunit 
E të litarit 
Votoni nenin 
Për qethjen e gomarit 

Por sojin tuaj 
Ju mos u bezdisni 
Gjeni një kod 
Dhe mirë qëndisni 

As sa për dy gishta 
S' keni fytyrë 
Ne s'jemi bishta 
S'jemi pa yndyrë 

Mos votoni 
Çka s'doni për veti 
Më mirë mendoni 
Të mos hidhërohet mileti 


Një ditë do të dalim 
Të gjithë në shatërvan 
Malin do ta kallim 
Se më kështu nuk bënë 

ÇOHESH JERM 


Hapi mirë sytë mor teveqel 

Kontrolloi më mirë 

punët tua 

Nuk është jeta 

Qyp me reçel 

Në internet 

Me sha e me tru 

Mjaft u paraqite 
Si gogol 
E gjuan gurin 
Dorën e fsheh 
Të dimë ne mirë 
Mor taravol 
Ti mendon 

Se askush nuk të njeh 

Lakohesh në jetë 
Dhe ecën i kërrusur 
Nga pesha e fajit 
Që të mundon 
Po shkon njerëzit 
Duke i baltosur 
E fajet e tua 
Po i harron 

E di se gjumin 
Nuk e bënë gjumë 
Të bren ndërgjegjja 
Të hallakat 
Nuk mund ta kalosh 
Ti këtë lumë 
Andaj po çohesh 
Jerm për çdo natë 

NESE GABON 


Ndalu mor mik 
Se mirë ta di djepin 
Fol sa të duash 
E hiç mos u tut 
Por nëse gabon 
Të ma prekësh xhepin 
Për midis pazarit 
Ti derdhitrutë 

KUR I LUTEMI HYJIT 


Eh ç'na zuri sivjet belaja 

Me molla të kalbëta 

Po na mashtrojnë 

Thua se na ka vrarë murtaja 

Po na truajnë 

E s'na ledhatojnë 

Me dy f jalë 
Mashtrohet burri 
Miku im s'ka aspak yndyrë 
Të del para me atë turi 
Shumë zgërdhihet 
E të qeshë në fytyrë 

Dje na ishte bir lopari 
S'kishte ku 
qeni për ta kafshuar 
Pa f ije njerëzie 
Sot shitet si i pari 
Në odë të burrave 
Duke u lavdëruar 

Hajt bre balë 

Mos të paça borxh 

Të ka rënë shiu në kallamboq 

Por shpejt kënga 

Ka me t'u kënduar 

Emrin tënd ke për ta harruar 

2 . 


Sërish do shihemi 
Ne te lama 
Unë në këtë anë 
E ti në atë anë 
Do të kuptosh 
Se çka është gjëma 
Kur të shajnë 
Babë e nënë 

Nuk ja bëre 

Vetit hyzmetin 

Pak si shumë lakmove paranë 

Po si e tradhtove ti pushtetin 

Herë në këtë anë 

E herë në atë anë 

I ndërroje partitë 
Si xhambazi pelat 
Me duket se nuk dalloje 
Cili ishte mushk 
Çdo ditë festoje 
Sikurse të dielat 
E na shitje 
Gogla për dushk 

3 . 


Të erdhi dita e kiametit 
bëmat e tua për t'i paguar 
Të gjitha fajet e motmotit 
Do të mundohesh 
Me i harruar 

Hajde or mik 

Ta këndofsha këngën 

Atë valle të bukur qe e ke nis' 

Por sot pak 

Shkurtoje mëngën 

Nëse do 

Mos me u bitis 

Shko ndër miq 
E gjej dorëzanë 
Ndoshta Zoti të ndihmon 
Se kësmet për ramazan 
Pushteti shpinën ta lëmon 

Nuk di sa ke me u mërzitë 
Për gjynahet që ke punuar 
Po ne i lutemi Hyjit çdo ditë 
Ligji ty mos me të harruar 

XHAMADANI VIJA- VIJA 


Xhamadani vija- vija 
Rroftë kryetari 
E na rroftë partia 

Kështu na rroftë 
Edhe mileti 
Që s'voton diku ngjeti 

Xhamadani plot me lek 
hidhma votën mor zevzek 
Kam verdhushka 
E kam dukat 
Për me bo qejfe 
Ditë e natë 

Po s'ma qite kokrrën sivjet 

E nuk bëhem 

Unë kryetar 

O bre burrë 

Çka ka me të gjet' 

Ke me pall si gomar 

Unë u linda 

Në ditën e Shën Gjergjit 
Edhe në tavan 
Gruri më rritet 

Mos gaboni me ja dhënë tjetrit 

Vota e juaj 

Për mua le të qitet 

E kur bëhem kryetar 

Të gjitha punët 

Do të ju shkojnë mbarë 

Diellin mbi kokë 
Kam për t'ua sjellë 
Që gomari mushk 
Më mos t'ju pjellë 

Xhamadani vija - vija 
Rroftë populli 
E na rroftë kutia 

TA NXIME JETEN 


Pse nuk më pyet 
Ti mor mistrec 
Kur merr f rymë 
E kur kafshon spec 
A di ti 

Se kush jam unë 
Ti kontrolloj çdo herë 
Ëndrrat në gjumë 

Pa lejen time s'guxon 
As ujë me pi 

Po gabove me më mashtruar 
Ke me mbetur 
Zi e më zi 

Mjaftë të durova 

Në partin time 

Hëngre si derr e kollof ite 

Pos që pata 

Prej teje hidhërime 

Asgjë të hairit 

Në dritë nuk qite 

Andaj mbaje mirë 
Gishtin në kokë 
Nëse ke dëshirë 
Të punosh me shokë 

Se për ndryshe 
Ta tregojmë derën 
Ta nximë jetën 
Ta thajmë pranverën 

FATIIM 

Bajraktarë e Donkishot 
Rruana prej tyre 
O i madhi Zot 


Njëri të hëngri dje 
E tjetri 
Të kafshoisot 
Plagët kullojnë 
Gjak e lot 

Bredhi nëpër rrugë 
Rri pa punë 
S'di për veti 
Se çka jam unë 

Ju kam bërë 
Familjes zhugë 
Nuk mund të gjej 
Askund punë 

Nuk më do njeri 
Më braktisi Zoti 
Me shkeli traktori 
Mu si pushteti 

Kështu për mua 
Kurrë nuk ndryshoi moti 
Fati im 

Bonjak më mbeti 

KUMBARA 


Po sa dola në Pazar 
Nuk di më 
A jam njeri 
Më hipi në shpinë 
Një gomar 

Dhe me mua bënte seri 

Ush o askush 
Deri te ai mur 
Mos i curro veshët 
Si pela e keqe 
Qëndro edhe pakëz 
Ti mor burrë 
Se po të godas 
Si në teneqe 

Unë di se ti 
Pak si shumë duron 
Të lodron hoxha 
Prifti e djalli 
Mor njeri 
Si po harron 
Se të fus në dhe 
Unë ty për së gjalli 

Shumë po gabon 
ky soj i yt 
kur për çdo ditë 
Ma uron 
Punën e mbarë 
Këndellu o burrë 
He të pëlcitshin sytë 
Ose do bëhesh një ditë 
Me gomarin kumbarë 

PUTHE NE BALLE 


Hesht or mik 
Një ditë më tha pela 
Ti nuk ke kaçik 
Me ra në bela 

Durove kuaj 
Gomar e xhambaz 
Të kalërojë djalli 
Të rrehu hyzmeqari 

Të përbuzi prifti 
Të zdapi ai papaz 
Në shuplakat e tua 
Kulloti gomari 

Ndalu mor njeri 

Harroje ëndrrën 

Nuk është për ty fantazia 

Puthe në ballë 
Or mik zhgjëndrrën 
Në daç me të ledhatuar 
Edhe ty liria 

KUR TERMALET JETA 


Ai farë burri 
Mbeti pa f jalë 
Kur luga në kos 
I zateti 

Se kishte hyrë 
Pa sakicë në mal 
I vetmuar 
Tani na mbeti 


I ikën miqtë 
Që hanin gjeldeti 
Pite me yndyrë 
E me kulloshtër 

Tani i mjeri 
Si qiriri mbeti 
Duke i lëpirë eshtrat 
Si mace nën sofër 

Nuk ecte për toke 
Ky babëlok 
Kokën në hava 
Si gomari i Hasanit 

Besa edhe gojën 
Përplot me bërllok 
Hungëronte në njerëz 
Si qentë e stanit 

Sikurse çdokush 
Që një herë ndalet 
Edhe këtij farë soji 
Ora i pushoi 

Kështu jeta 

Për të keq i tërmalet 

Sa mirë jetoi 

Por shumë keq pësoi 

MIKU IM KASAP 


Heu mor njeri 
Si qenke katandisur 
Në ty po shoh seri 
Sa keq paske mbetur 

Ndalu pakëz 
E merr f rymë 
Mos shko pas tjerëve 
Si bythec 
A po kupton 
Ti mor gjym 

Je shndërruar në karkalec 

Ishe prej atyre 
Që s'çojnë në kandar 
S'të ecte f jala 
S'të mbanim për burrë 

E si ke mbetur 
Sot mor zuzar 
Qenke bërë 
Asht e lëkurë 

Doje të merresh 
Me politikë 

Por nuk të doli puna mbarë 
Tani ke mbetur kikirik 
Si sharani jonë 
Që f le nën hambar 

Shko e merru 
Me zanatin e vjetër 
Mos i fut hundët 
Kudo me vrap 
Ti nuk di asgjë tjetër 
Pos me ther derra 
Miku im kasap 

MOJ E MIRA E HOLLË SI TOJA 

(Këngë popullore) 

Moj e mira e hollë si toja 
Se të paska dalë 
Sot boja 
Të ka dalë boja 
E yndyra 

Na korite e na shkoi fytyra 

Nëpër rrugë 
Po hallakatesh 
Po na del si një lubi 
Ashtu e zhveshur 
Pa tesha në trup 
S'të ka hije 
Kështu moj bijë 

Nuk di nga erdhe 
Ti në qytet 
Por si në mal 
Rrugëve po bërtet 

A s'ka kush 
Me ta ndal frenin 
Se shumë shpejt 
Ti qenke rrit' 

Ndale moj pakëz 
Kësaj kënge dyzenin 
Se të presin 
Ujqërit në pritë 


Mos harro 

Se një ditë do plakesh 
Dhe ke për të mbetur 
Si një gërdallë 

Me mall këto ditë 
Ti do t'i kërkosh 
Kur çdo gjë 

Në lumë ka për t'u tretur 

Eja në vete 

E mbushu mend 

Andaj vëre gishtin në kokë 

Ty s'të duhet 

Tjetër send 

Veç me zbritur 

Pakëz në tokë 

MOJ E MIRA NËR BOJLI 

(Popullore ) 

Moj e mira ndër bojli 
Cili dreq në bark të ka hy 
Nuk njeh babë 
E nuk njeh nënë 
Na je bërë zi e më zi 

Me këtë veshje 
Ti çka po bënë 
Që si ka hije 
Sojit njerëzor 
Apo vallë 
Mos je Bushman 
E paske dalë 
Me na bërë përrallë 

Ik në shtëpi 

Ti moj shejtane 

Ose kthehu te egërsirat 

Me këtë veshje 

Moj virane 

Po na dukesh 

Sikurse shtrigat 

MORI ÇIKË 

Mori çikë në maje të lisit 
Nga na dole moj e shkretë 
Seç ja more fytyrën f isit 
Kështu e veshur pa siklet 

Ik në shtëpi he të vraf të zana 
Të vraftë zana e të shitoftë rrufeja 
A kështu të ka mësuar nëna 
Me u vesh për së keqi si disa të reja 

Ende s'i ke pesëmbëdhjetë vjet 
Na ke dalë e bojatisur 
Po ti çka bëre moj e shkretë 
Me këtë ngjyrë qenke bitisur 

Qenke lyer sikur nuse 
Hundë e buzë shkarravitur 
Na ke dalë si haxhuze 
Bukurinë e ke zhuritur 

Ik në shtëpi pastroje turpin 
Dil si vasha që i ka hije 
Me shëndet ta kesh trupin 
Le të pëlcasin shoqet prej zilie 

KUR NË SAMAR 

Filan insani i hipi kalit 
Na del Prishtinës 
Si dai 

Na ka ardhur trimi prej malit 
Mu si zana 
Lufton me lubi 

I ka dalë në pritë tenderit 
Flakë e tym 
Del në katër anë 
Mu si brisku i berberit 
Që i qeth njerëzit 
Në shatërvan 

S'ka bajloz 
Që më del përpara 
Me ma marr mua tenderin 
Lidhur e ngrehi 
Me traktor nëpër ara 
Pasha fytyrën 
E pasha nderin 


46 



Edhe atkina po qet shkelma 
Flakë e zjarr nëpër kalldrëm 
Ti bre balë 

Do të f luturosh si mjellma 
Kur në samar 
Ta rregullojë një palldëm 

BAJLOZA DETI 


Na kanë dalë bajlozë prej detit 
Shajnë baltosin e larosin 
Këta lugetër të internetit 
Çmendurin në ekran 
Po e murosin 

Nuk kanë punë 

Asgjë s'punojnë 

Kot po rrinë he i vraftë Zoti 

Veç se kompjuterin 

Po e dhunojnë 

Po shahen nëpër mëhallë 
Tamam si xhambaz 
Duke na e bërë përrallë 
Jetën tonë maraz 

Hiç nuk bezdisen 
Këta stramastik 
Çdo gjë dinë 
E adhurojnë djallin 

Merren me shkencë 
E politikë 
Dhe si të tillë 
Në ekran pallin 

E shajnë mikun 
Mu si armikun 
S'merakosen ke e lëndojnë 
Stramastik e dyer f ikun 
Me internetin kuvendojë: 

Pashë një lopë 
Që f luturonte 
Dhia e Lalës 
Po ha kaçamak 

Qeni plak 
Në stele këndonte 
Një këngë të vjetër 
Për merak 

Për internet 

Këta burra të përdhosur 
Më duket se 
Mentë i kanë lënë 

Mëkatet e tyre 
S'kanë të sosur 
Si evgjitët shahen 
Me baba e me nënë 

POLITIKA TË MOGIA 

Ky kalë i vjetër Rosinanti 

Po u merr erë mullinjve të erës 

S'di kur është dita 

As kur është nata 

Po na mbështete si rrangallë derës 

Si rrangallë 
E si gërdalla e vjetër 
Ecën duke u shkalaf itur 
Asgjë më 

S'i ka mbetur tjetër 
Në jetën e tij të sf ilitur 

Na shet mend në politikë 
Patriot besa në zë 
Nuk vlen sa një kikirik 
E do ky farë burri qe besa 
Edhe shkrimtarë me u bë 

Hajt mor trim mos u bezdis 
Të iku koha të lë moti 
Ulu në minder 
E si nuset qëndis 
Ndoshta kështu 
E ka shkruar Zoti 

Ishin dikur 
Kohërat e mira 
Kur na keni shitur 
Dushk për gogla 
Tani merruni me punë 
Më të dëlira 
E jo me politika të vogla 

MERAKU 

Si mbete or mik baçkallomë 
Baçkallomë e karakatinë 
Ti di mirë se çka të takon 
Shko e gjej vend në kantinë 

Del në rrugë e shit gazeta 
Merru me tregti të lirë 
Gjizë të prishur e djathë feta 
Shit o vëlla çka ke dëshirë 

Mos u merr me politikë 
Dije hallin tënd o burrë 
Se nuk del më plaka çikë 
Me shit dhjam nën lëkurë 

Mjaft kullotët nëpër tërfil 
Ikni pa ju f ryrë stomaku 
Mos u bëni çetref il 
Se do vdisni nga meraku 

KUR ENDERRON DEPUTETI 


Bjeri gajdes or deputet 
Zoti të zbriti nga gomari 
Kurrë nuk dite 
Çka është traktori 
Sot vozit shevrolet 

Nuk qanë kokë 
Për asnjë njeri 
Se të përcjellin 
Shtatë 
A tetë vetë 

Kësaj here 
Ti keq na tradhtove 
Ta dhamë votën 
Ne të besuam 
Po dhelpërisht 
Na mashtrove 
Zi e më zi 

Kësaj radhe pësuam 

Ti e di mirë 
Mor i pafytyrë 
Në nderin tënd 
S'ke fare njerëzi 

Je i pa yndyrë 
To mor kand 
Por herën tjetër 
Do ta gjesh lëngatën 
Kur ne ty ta kallim datën 

Rrallë herë shkon 

Në parlament 

Kurrë nuk dole 

Ti në foltore 

Po mendon 

Se i kullot dhentë 

Dhe i ëndërron ditët baritore 

22. 05. 2010, Prishtinë 


BOZË PRIZRENI 

Sivjet fara 

S'na mbiu në fushë 

Nuk na përfilli aspak mileti 

Na ka mbetur keq në gushë 

Fjalën që mendja 

Nuk e treti 

Na dolën në udhë 
Disa burra 

Shumë keq na i prishën punët 
Midis rrugës 
Na u thye ura 
Na murrën në qafë 
Më zi se hunët 

Rri mor balë mos u bezdis 

Se ti mua 

Nuk mi di llogarit 

Del në rrugë e gjezdis 

Ose në daç 

Në zyre më pritë 

Atje të pranon 
Një sekretaresh 
Me kaf e qaj 
E bozë Prizreni 
Andaj futi 
Veshët në lesh 
Dhe ha pulë të pjekur 
E mish dreni 

VETËM NE 

Fjalë po bëjnë për disa vota 
Thua se 

Na humbi dynjaja 
Po na përqesh 
E gjithë bota 
I pasuri dhe fukaraja 

Shajnë e shtyhen 
Si në parmendë 
Kali lopa e gomari 
kurse popullin 
Po e lënë mentë 
Për së mbrapshti u doli 
Kësaj here pazari 

Nuk u lodhën shumë 
Kur votuan 

Te kutitë i mbyllën sytë 
Andaj kësaj radhe 
Shumë keq pësuan 
Pas cilës parti më 
Kështu me u cyt 

Partia e jonë 
Është shumë e madhe 
Andaj ka 

Edhe mjaft probleme 
Por një ditë 
Do të dalë pa halle 
Me f lamuj e ca embleme 

Do ta marrim 
Në dorë pushtetin 
Kështu do të lulëzojë 
Kosova e mjerë 

Vetëm ne e rregullojmë shtetin 
Po na i dhatë ju votat 
Neve njëherë 

NESE KESAJ HERE 


Nëse kësaj radhe 
Nuk ma jepni votën 
Do të ua shembi 
Mbi kokë botën 

Mos harroni 
Me kë keni punë 
S'ju lë rehat 
Të bëni një sy gjumë 

Mjaft i f ituan kokrrat 
Këta të tjerë 
Votoni edhe për mua 
Mor bilmez të mjerë 

Vallë ata ishin 
Të hurit e të litarit 
Që ju rrjepën për së gjalli 
Si lëkurën e gomarit 

Do të ju vë unë 
Në grykë të topit 
Nëse nuk e shtrëngoni mirë 
Nyjën e konopit 

EJA MOJ BIJË 

Hajde Lekë mor zevzek 
Në partinë tonë 
Ka shumë byrek 

Këtu ka pula e gjeldeti 
Mos me ngrënë 
Të kafshon sikleti 

Eja motër 
Sot të votojmë 
Këtë parti të lodhur 
Na ta gëzojmë 

Ta gëzojmë 
E i këndoftë zemra 
Se nuk po dihet 
Ku po i dhemb thembra 

Eja moj bijë 
Ti mos pritë 
Ta qesim sot 
Këtë parti në dritë 

Vota e jonë 
Kësaj here shumë vlen 
Nuk na kafshon më 
Asnjë qen 

Hajde më shpejt 
Ti moj motër 

Se kjo parti ngroh çdo vatër 

Hajde me ne hajde 
E mos u tutë 

Te kryetari i jonë Mamut 

MJAFTNA DOLI 


Seç na doli 

Nga hunda sevdaja 

Kjo dynja na morri në qafë 

Ka ngritur kokë fukaraja 

Na është ngopur 

Me hoshaf 

Me hoshaf 
E petulla me mjaltë 
Na ka dalë një mesele 
Me daltë 
Me daltë çeliku 
E me burgi 

Se nuk po jetohet më 
Me veresi 

Po na ndjek 

Berberi e nallbani 

Jemi borxhli në çdo shitore 

Por kasapi ai katallani 

Asnjë lekë hua 

Se lëshon prej dore 

Mjaft na doli 

Kjo punë e keqe 

Pensionin e shpenzojmë 

Në barnatore 

Na u bë stomaku si teneqe 

Nuk durohet më 

Kjo jetë mizore 

MOS NA DEL NE RRUGE 


Prej rrokaqiellit 
Ti lëshova sytë 
Në gjoksin tënd 
Moj vashë desha me u mbyt 

Si qenke veshur 
Kështu për lezet 
Kur të shoh 
Më bën me siklet 

Ndalu moj gocë 
Ti mblidhi mentë 
Mos po të turren 
Me të kafshuar qentë 

Me beso moj cucë 
S'e kam për hajgare 
Por pa të këshilluar 
Nuk po kam çare 

Kështu e zhveshur 
Mos na del në rrugë 
Se dashuria moj 
Po na bëhet si zhugë 

PUNA E LIGE 


Këndellu mirë 
Mor marroq 
Nuk të bie shi 
Çdo ditë n' kallamboq 

Pasi që kësaj here 
I f itove zgjedhjet 
Mos e shpeshto më 
Zanatin me vjedhjet 

Të njohim mirë 
Kur ishe fëmijë 
S'i kishe as dy lekë 
Me breg me u përtëri 

Ec nëpër tokë 
E mos fluturo në hava 
Se kjo punë e ligë 
Nuk të qet në sevda 


66 



MOJ KAFEHANE 


Moj kafehane 
Ty të kalltë zjarri 
Të kalltë zjarri 
E të daltë f laka 
Po na çmenden disa plaka 
Pinë raki 
E verë Rahoveci 
Po hanë meze 
E mish të pjekur 
Me speca të kuqe 
Nga Bubaveci 

Na ka dalë 
Një mishmash 

Këtyre zonjave u shet hashash 
Besa edhe marihuanë 
Pasi që këto plaka 
Para po kanë 

Vajë për ne se ç'na gjeti 
Na ka hyrë një modë e re 
Kodet tona na treti 
Tani po qeshin 
Plakat me ne 


67 



KAP E IK 


Nina nëna 
Mor deputet 
Të paska zënë ty 
Një siklet 

Çfarë derti ke 
Ti mor mik 
Mos po e loz lojën 
Kap e ik 

Po kur del ti 
Në fushë të mejdanit 
Ndalu bre vëlla 
E mos u korit 

S'luhet kjo lojë 
Ditën e bajramit 
Që aq shumë 
E ke prit' 

pusho pakëz 
O i lumi mik 
Me këtë lojë 
Kap e ik 

BETIMI 


I ka hipur bali telefonit 
Po bisedon 
Me një deputet 
Po i shkon zëri 
Si saksofonit 
Po piskat e po bërtet 

A e di punën si e nisëm 
Ku i patëm f jalët 
Bre byrazer 
Ku ma lë ti mua hisen 
Kjo punë e ligë 
Mirë nuk të del 

Ta dhashë numrin 
E llogarisë 
Për me i krye 
Punët me nderë 
Ti mu betove 
Në emër të partisë 
Që nuk më Mashtron 
Edhe njëherë 


69 



Tani po f let me mizori 

Unë rrugë tjetër 

Më nuk kam 

Veç të të lajmërojë 

Te prokurori 

Mor hajvan 

Mor babaxhan 

23.05. 2010, Prishtinë 


ZEJA 

Ditën e parë 
Kur shkova në komunë 
Vajta te miku interes 
Tërë natën lume 
Mbeta pa gjumë 
Duke i numëruar 
Lekët në thes 

Doli sabahu 

Krahët i shkundi 

Mu ashtu 

Si gjeli i vjetër 

Le ta sheh i gjithë katundi 

Se ky mik 

Nuk paska punë tjetër 

Iku në mal 

Për të prerë drurë 

Edhe këtu ky bën mëkat 

Zejen e keqe 

Nuk e harron kurrë 

Se nuk ka tjetër zanat 

Kur na del në shatërvan 
Ky farë njeriu i pushtetit 
I hap krahët si pehlivan 
Kujton se është 
Biri i mbretit 

Më duket sot 

Është pak zemërak 

Dhe po kalon si i inatosur 

Nuk di vallë 

Për çka i mbeti merak 

Në shpirtin e tij të 

Nakatosur 

MË BESONI 

Çka janë në mua 
Sot këto ledha 
Më përshëndetni pa ja nda 
Nuk jam Bali Katravella 
Të më çoni në hava 

Ju të gjithë më respektoni 
Unë nuk di më 
Kush jam në këtë jetë 
Më duket se gabimisht 
Po gjykoni 

Mendoni se jam deputet 

O nuk di të shkruaj 
As emrin tim 
Mua më përqesh 
I tërë fshati 
Vota e juaj vëllezër 
Ishte gabim 
Ose sot më qeshi fati 

Nuk di bre balë 
Se si u gjenda në listë 
Dikush po luan 
Me mua në pleqëri 
Më kanë hipur 
Si gomarit në pistë 
Thua se jam djalë i ri 

Më besoni 
Kam shumë siklet 
Nuk më pëlqen 
Mua mashtrimi 
Nuk jam bre unë 
Për deputet 
Sot më lodhi 
Më mbyti dëshpërimi 

KUR NË MAL 

Kur në mal sakica vjen 
Druri thahet nga dëshpërimi 
Atje mikun e vet e gjen 
Bëhen ortak 
Hajni e mashtrimi 

Kështu lisi prehet në pleqëri 
Kur pushteti jep dritëshumë 
Derdhen pagurët me raki 
Flenë të uruarit 
Kënaqen në gjumë 

Zhduken malet tunden lisat 
Rreth e rrotull 
Dëgjohet gjëma 
Nëpër oda përzihen pisat 
Ndihet kënga e kukama 

Malit kësaj radhe ja hapim plagët 
Ja nxjerrim rrënjët 
Si të ish iriq 

Në një kohë jo shumë të largët 
Do të mbetemi si qerpiç 

OR I URUAR 


Ti mendon 

Se ne hamë bar 

Jemi një popull që s'di asgjë 

Të njohim mirë 

Bor budunar 

Mos fluturo nëpër hava 

Ti qesim të palarat 
Buzë lëndinës 

I tregojmë dynjasë se kush je 
O të shtrimë 
Në kokërr të shpinës 
Andaj ti mos luaj me ne 

Është i vockël 
Ky farë Ballkani 
Peshkun fultere 
E kemi fërguar 
Ty nuk të lanë lumi 
E oqeani 

Për mbrapshtit që ke punuar 

Andaj pusho pakëz 
Dhe zbrit në tokë 
Pranoje këtë urti të zgjuar 
Në daç të jetosh 
Në qetësi o babëlok 
Dhe me pak halle 
Or i uruar 

SE TI JE 

Dil mor mik 

Një herë në dritare 

Po të kërkon shoku i vjetër 

Na ke humbur kështu fare 

Apo ke gjetur 

Ndonjë punë tjetër 

Dikur pushonim te korijet 
I kullosnim delet 
Te rakitat 
Ty mor mik 

Të kanë zënë dridhjet 
Ose po të frikësojnë pritat 

Mos ke shkelur 
Në dërrasa të kalbëta 
E po rri tani i zgjuar 
Ose të ndriçoi verdhushka 
Dhe je bërë i kërkuar 

Po ne të kemi për merak 
Nuk të lëmë 
Me të ra hiç pluhur 
Se të kemi 
Pak zemërak 
Andaj të mbrojmë 
Kur je edhe i ulur 

TE ÇOJME ATJE 


Boll'e mirë e hollë e gjatë 
Na ke dalë 

Me shëtit në mbrëmje 
A të ka zënë moj 
verdhushka lëngatë 
Apo mos pate 
Ti ndonjë ëndje 

E lumja ti se pate fat 

Ty të zgjodhëm deputete 

Eh moj bijë 

Paç jetë të gjatë 

Me jetuar 

Pa fol me vetvete 

Në dashtë zoti 
Ti të jesh f isnike 
Me i mbajt f jalët 
Që i ke premtuar 
E të jesh e sojit 
Ti moj mike 

Fukaranë mos me harruar 

Nëse moj bijë 
Edhe ti na ndryshon 
E i ndërron f jalët 
Si pula këndesat 
Mos harro 
Se vjen dita e jonë 
Të qojmë atje 
Ku janë bilmezat 

KUR TENTOJNË 

Mos thuaj Kosovë 
Se mbarova 

Djemtë e mi përshëndetmi 

O më f al 

Për pak harrova 

Se ata piqen 

Kur do të piqet pjepri 

Kur na erdhën 
Me shumë bujë 
Me premtime 
E me f jalë të kota 
Tani po ju sharron 
Këmba në ujë 
Ka nisur me ta 
Të qesh edhe bota 

Për këta të tjerë 
As që dua me fol 
Më dhimbsen f jalët 
Me i shpenzuar 
Se më duken si gogol 
Kur tentojnë 
Me na mashtruar 

EDHE ATE BURRE 


Po të ishte gjallë 
Sot Atë Sjergj Fishta 
Sa shumë do të qeshte 
Ai burrë me ne 
Nuk lëmë vend 
Pa ngjitur bishta 
Për çdo njërin 
Mbi këtë dhe 

Murg a profet 
Hoxhë apo prift 
Çdo kujt ja ngjitëm 
Nga një bisht 
O nuk mbeti 
Njeri mbi këtë tokë 
Pa e përcjellë 
Ne me gisht 

NUK MUND TË THYHESH 

Moj e mira deputete 
Zoti të fali bukuri 
A ke fol moj ti 
Me vetvete 
Kësaj pune kur i ke hi 

S'di të merresh me dallavere 
As të lëndosh ti këdo 
Nuk ia di lezetin 
E korrupsionit 
Andaj mirë 
Moj bijë mendo 
Kur i hap dyert 
E institucionit 

Aty bëhet 
Një punë e madhe 
Është kjo detyrë 
Për më të vjetër 
Ik moj fisnike 
Sa je pa halle 
Më mirë gjeje diku 
Një punë tjetër 

Ke kryer shkolla 
E fakultete 

Ik e puno moj punën tënde 
S eshtë mirë të jesh 
Ti deputete 
Ti s'mund të thyhesh 
Sikurse një krande 

TE MOR MIK 


Sa jam fatlumë 
E sa pata naf akë 
Që e gjata 
Këtë punë të mirë 
Ku punojë si dai 
Më ndihmoi 
Edhe daja pak 
Dhe më futi në qeveri 

Të gjithë më njohin 

Se jam i zoti 

Provimet i dhashë 

Në afatin rekord 

Për mua kurrë s'ke i lig moti 

Pasi që vjehrrin 

E kam në atë bord 

Ti mor mik 

Rri aty rehat 

Mos i fut hundët 

Në hesapet e huaja 

Se të duket dita e gjatë 

Kur s'i shikon punët e tuaja 

Ik në çajtore 
E ngopu çaj hindusi 
Se për këto punë 
Ti nuk ke lind 
Dhe kurrë mos më pritë 
Ti te pusi 
Si vetveten 
Mua me më bind 

ZILI A 


Rrini ju nëpër mejtepe 
Se s'keni haber 
Në këtë jetë 
Unë sot bashkë 
Me dadën Zejnepe 
Përfundova një fakultet 

Këtë të dytin e kam gati 
Edhe dy provime 
Tani më kanë mbetur 
Mor ju nuk dini 
Sa është sahati 
Në ëndrrat e juaja 
Shumë keq jeni tretur 

S'do të vonohem 
Tani këtë herë 
Sepse kjo shoqëri 
Po lëngon 

Do të regjistrojë or balë 
Edhe master 
Pasi që kungulli 
Mbi ujë po noton 

S'është kjo orë 
Për t'u lavdëruar 
Po i grahi makinës 
Me gjashtë shpejtësi 
Kur do dëgjoni 
Se kam doktoruar 
S'duhet të keni 
Aspak zili 

NËNA E MADHE 

Ah Kosovë 
Sa keq përfundova 
Që s'u lidha me pushtetin 
Shihni se si sot 
Mbarova 

Mbet në baltë tok me shtetin 

Sivjet shumë keq 
Më mbyti dëshpërimi 
Ende qelb 

Po më kullojnë plagët 
Asgjë nuk më mbeti 
përpos mashtrimi 
Në udhën time kaq të largët 

Dje u takuam 
Me tezën Zylë 
Në baltë ish tretur 
Plaka e shkretë 
Kishte vdekur 
Edhe axha Sylë 
Si shelgje e vetmuar 
Ajo kishte mbet' 

Në luftë të gjorës 
Iu vranë djemtë 
Sa keq ka mbetur 
Kjo nënë në vetmi 
Po jeton më keq se qentë 
Kjo loke e madhe 
Me duar në gji 

QË JAM KONVERTUAR 

Sot po dalë pak 
Kah Prizreni 
Ti shoh fushat 
E mbuluara me asfalt 
O në atë vend 
Ku lindi Kuvendi 
Sot vajtojnë qyqet 
Ditë e natë 

Sa mirë ishte 

Kur më thërrisnin Shqiptar 
Më nderonin lisat 
Qe besa edhe plisat 

Por sot 

Kur më thonë Kosovar 
Nuk më respektojnë 
As edhe pisat 

Kur kisha emër 
E mburresha si shqiptar 
Nderoja f isin kudo në botë 
E kur më përkujtojnë 
Se jam konvertuar 
Më duket se qenkam 
Mburrur unë kot 

Ditë për ditë 
Po i lutem Zotit 
Të mos më quajnë 
Me këtë emër të marrë 

Nëse e pranojmë 
Dhembjen e lotit 
Më mirë o vëllezër 
Të kullosim bar 


93 



JARANII PITES 

Po na dalin disa zota 

Biçim burrash 

Në internet 

Të lumtë ne për këta 

Donkishota 

Kur çarten si derrat 

Nuk dinë as vet 

Me avdesin e sabahut 
Ulen këmbëkryq si dervish 
Dhe i hipin interneti 
Si tenxheres me çervish 

Bam andej 
E bum këtej 

Nakatosin njeriun e gjallë 
Besa edhe atje përtej 
Shesin mendje 
Nëpër mëhallë 

Ëndërrojnë se janë 

Burra shkencëtarë 

Në prapanicë të çdokujt 

I f isin hundët 

Nuk kanë kuf i këta gomarë 

Çdokujt të gjallë 

Ja kontrollojnë punët 

2. 


Një ditë më doli 
Një mik përpara 
Me rrotulla të urta 
M'i tha disa f jalë 
Kinse paskam hyrë 
Pa drapër nëpër ara 
Si dhe pa sakicë në mal 

Më pëlqejnë mua 
Fjalët e urta 
Gjithmonë populli 
Ka të drejtë 
Por nëse janë 
Ato të buta 
E nuk të prekin 
Në dinjitet 

Mos hyrë or mik 
Pa kosë në luadh 
Bari i egër nuk të duron 
E zezon veten 
E bëhesh përrallë 
Edhe mizat i lëndon 

3. 

Ulu pakëz 

Të bëjmë një muhabet 

Të pimë çaj 

Ose kaf e farmak 

Mos e ke f jalën për internet 

Ku po lehin 

Lloj - lloj qensh plak 

Lexo mirë 
Mor jarani i pites 
Kurrë nuk përmenda 
Asnjë emër 
Nëse ty të kruhet 
Mu aty 

Ku i kruhet Fitës 
Andaj këto f jalë 
Merri për zemër 

4. 

Për askënd 

Nuk më intereson emri 
I ligu më duket se 
As emër nuk ka 
Nuk di ku e gjete 
Ti vetveten 
Një ditë e keçja 
Ka me të vra 

I ligu jeton 

Mu si zhugan 

I duket vetja babaxhan 

Endet çendet nëpër rrugë 

Jo si njeri 

Por si shtrigan 

5. 


Andaj i sulet internetit 

I shanë njerëzit 

Burrat me peshë 

Me ia nxjerrë qejf in lezetit 

Pasi që me ta 

Nuk mundet me u ndesh 

Je i vogël mor 

Mor kokë tulan 

Nuk ta zë trasta kaçikun 

Me sharje të pistët 

Mos bënë bajram 

Në sytë e vëllait 

Mos lyp armikun 

Më duket se kështu 
Kemi rënë në ujdi 
Mos me leh më në internet 
E në paç dëshirë 
Mor jarani i pites 
Kruaj aty 

Bash ku i kruhet Fitës 

TI VENDIN E KE 

Hajde hajde i lumi zot 
Një vaki e madhe 
Na ka ndodhur sot 
Kanë dalë ca Bajlozë 
Në internet 
Disa bajloz e anonim 
Shajnë përdhosin 
Si një sorrëshkinë 

O nuk lënë pa përlyer 
Njeri të gjallë 
Këto pela të sëmura 
Këto gërdallë 


100 



2 . 


Shumë keq janë nxehur 
Këta burrecë sot 
Andaj po lehin në internet 
Duke dhunuar 
Atë të shkretin 
Pasi që shpirti i tyre 
Bezdiset kot 
Bëre një çare 
O i madhi Zot 
E tregoju këtyre 
Burrecëve dertin 

Ti mësojnë disa sharte 
Të burrërisë 
Në këto lojëra të pista 
Nuk përzihen as fëmija 
Le të sillen 
Si i ka hije njerëzisë 
Duhet të mësohen 
Nga dada Dudija 

Janë duke f luturuar 
Si sorrat nëpër hambar 
S'pastrohet ndërgjegjja 
Duke sharë 
As duke pallur 
Nëpër qoshe si gomar 

Mos kështu 
O lum miku 
Nuk shahet vëllai 
As armiku 

Nga e merre këtë edukatë 
Besa qenke frikacak 
Fshihesh pas emrave 
Mor kungullak 

Korite gjak 
Harrove f is 
Merru me vetveten 
Mor ti pis 

Mos u turpëro 
Nga emri që e mbanë 
Mos i korit kështu 
As babë as nënë 

3 . 

Del si burrat 

Në log të mejdanit 

Kështu dallohet njeriu 

Prej hajvanit 

E na thuaj disa f jalë troç 

Ti anonim 

Mor ti marroq 

Mos u frikëso 

Nga hija e jote 

Edhe kështu të ndjek kudo 

Ajo ndërgjegje 

Zonja e madhe 

Kurrë nuk të lë pa disa halle 

E këto s' shërohen 

Në internet 

Me ato sharje të pista 

Që na bëjnë me siklet 

4 . 


Më duket se ta gjeta hallin 
Nuk shahet kështu 
Në Shqiptari 

Ik bre vëllaçko sa më shpejt 
Se e ke vendin 
Në psikiatri 

Ku e gjen vendin 
Shtroje kuvendin 
Në dashtë zoti 
E të kesh fat 
Për pisllëqe do t'i takosh 
Atje me qindra argat 
Që shajnë e larosin 
Të pafajshmit 
Çdo ditë 
E çdo natë 

Andaj or balë 
Në daç të kesh liri 
Ti vendin e ke 
Mu në psikiatri 

PER NJE PLANC 


Në daç falu Zotit 
Në daç falu djallit 
Në daç puth dorë 
Te baba dervish 
Ti ke mbetur 
Në maje të malit 
Kungullakun 

Duke e mbushur me çervish 

Si i çmenduri 
I mpreh brinat 
E thërret vetveten 
Në log të mejdanit 
Shkruan oda 
Për sorrëshkinat 
Mor demokrat 
Mor soji i hajvanit 

Ai që ndërron fe 
Ndërron edhe atdhe 
E shet lëkurën 
Për një planc 
Pastaj ik nga vetvetja 
Kërkon ujë të bekuar 
Në fshatin Selanc 


105 



Po çfarë feje 
Ka xhambazi 
Kur urren 
çdo njeri të gjallë 
Edhe hajduti 
Edhe papazi 
Me atë derr 
Kanë me u tall 

Ti mendon 
Se mëkatet lahen 
Me sapunin e urrejtjes 
Po me ty 

As djalli nuk matet 
Që e shet lëkurën 
Atyre hijenave 
që me vetveten përlahen 

Del si ai i përroit 
E bërtet 

Shitesh usta i kalemit 
Ke gjetur një qoshe 
Në internet 
Ku do me ja ndalur 
Të drejtën e alemit 
Të gjithë janë të këqij 
Që s'janë me ty 
Vetëm për këtë f ilozof i 

Ti balë jeton 
I dredh mustakët 
Vetëm në shtëpi 
Sepse në rrugë 
Çdo kush të pengon 

Ndalu pakëz 
Mor kokëbosh 
Se çdo këmishe 
I shqyhet mënga 
Të ngarkon 
Ty bali me kosh 
Dhe për së keqi 
Të dëgjohet kënga 

KUR MA VURE KEMBEN 


(Popullore) 


Sa shumë shpejt 
Ma vure këmbën 
Mor ti djalë i qeverisë 
Ma f ike derën 
Ma shkyçe llambën 
Kur mendoja 
Se isha kurtalis' 

Sa me gëzim 
Ja nisa punës 
Qerasa shokë 
Me qengj e dash 
Kurrë më kujtohet 
Që në cepat e gunës 
Një copë nga jeta 
Me dhembje e lashë 

Eh mor djalë 
Ty të vraftë zoti 
Kurrë nuk ke i lig 
Për ty moti 
Nuk ke moti 
E as devria 
Po ta kruan shpinën 
Qe besa qeveria 

RA SAHATI 


Anonimi e anonimusi 
Lehin si qeni 
E kakarisin si këndesi 

Për çdo ditë 

Hipin mbi pleh 

Njëri pularinë e tjetri leh 

Kështu këta burra 
Në internet 
Po bëjnë glasa 
Fare pa siklet 

Po më duket se sot 
Ka rënë sahati 
Që t'u shkurtohet 
Këtyre takati 

Ra sahati 
E linde malit ora 
Të pushojnë këta zorra 

Këta zorra 
Burra horra 

Si maçorri i lëpinë mustakët 

Shajnë e pështynë 
Në messengjer 
Kur na trenohen 
Cupullakët e mjerë 

ME ENDRRA TE LI GA 


Na dolën disa burra 

Nga hani e furra 

Në kompjuter po bëjnë gara 

Njëri thumbit 

E tjetri potkoit 

Bythë përmasë 

Ecin përpara 

Dolën në mejdan 
Afër kroit 

Njëri shanë e tjetri mbulon 

Pleh e djall 

Këtu po kundërmon 

Kërdi me sharje 
Këta farë burrë po bëjnë 
Kurse si në ujdi 
Nuk dinë me ra 

O të shkretët po harrojnë 
Se ne këto kungullak 
Mundemi me i pa 
Për çdo ditë nga pak 

Mirë i shohim 
E më mirë i njohim 
Nuk kuptojnë 
Se sa i përbuzim 

Ndiqen si qenë 
Nga një hije e keqe 
Thua se ua kemi ngjitur 
Nga një copë teneqe 

Kështu ndërgjegjja e nakatosur 
Me ëndrra të liga 
S'ka të sosur 

QE DEHEN ME MASTIKE 


Opozita e pushteti 

Si ujku e dhia 

Në një kosh 

Seç po hahen 

Këta burra ndër veti 

Si derrat në malin Tarabosh 

Kështu kur zihen 
Fjalosen si xhambaz 
Ujku pret 

Menjëherë pas stanit 
Me ju'a këputur kryet 
Shefave të mjerë 
tamam si kokrrën e bostanit 

Vjen Tadiqi e Koshtunica 

Hynë në Kosovë 

Si në vresht të babës 

Vajton Drini 

Ibri e Mirtovica 

Me parullat ngjitur tarabës 

Këndon filani 

Nuk ndalet filania 

Patriotizmi jehon në muzikë 

Kënga e vallja 

Po e marrin dynjanë 

Me këta burra 

Që dehen me mastikë 

PAK GJEOGRAFI ME SHPOTI 


Vajta në Prizren 
Me pi një bozë 
E lashë patriotizmin 
Në bixhoz 

Ika në Gjakovë 
Të blej kripë 
Këtu burrëria 
Ishte bërë si rrip 

Kur kalova 
Kah Deçani 

Në pishnaja bënte qejf 
Njëfarë partizani 

Po me gëzim 
I rashë kah Peja 
Prej hundës më doli 
Këtu ndeja 

Ishte e ditë e diel 
Kalova n' Qyqavicë 
Ku ende këndohet kënga 
Nuk ndahet kjo Mitrovicë 


116 



Më qiti udha 
Atë ditë në Vushtrri 
Qyteti paska mbetur 
Viran pa ushtri 

Disi ia beha 
Në Prishtinën heroike 
Ku ishin shtrembëruar 
Këngët tona kreshnike 

Ajo rrugë e gjatë 
Që zgjati sa nata 
Më qiti në 6jilanin 
Të lodhur nga lëngata 

Kur mbërrina në Firzoviq 
Uroshevac a Ferizaj 
Mu përzien kapelat 
U mbusha me vaj 

Më në fund dola 
Disi kah Theranda 
Këtu si në çdo katund 
Buka s'ta kënda 

51 MIU NE LEVOZHGE 


Ik në shtëpi mor budunar 
Ti që nuk vlen 
As pesë lekë 

Shko e shit pula në Pazar 
Mor i gjorë 
O mor zevzek 

Dil sërish 
E kulloti dhentë 
Të paska zënë ty 
Një siklet 
Ose nëpër lagje 
Ndiqi qentë 
O i mjeri 
i sojit të shkretë 

A s'po sheh 

Si je katandisur 

Prej çdokujt kërkon ryshfet 

Kah na dole 

Mor sy qëndisur 

Djall o punë 

O kokëshkretë 

Fukaraja 

S'ka bukë me ngrënë 
E ti në kolltuk 
Sillesh si mbreti Dardan 

Ndale pakëz dorën 
Mor hajvan 
Se ta kafshon orën 
Ky ryshfet 

Dje na ishe 
Një leckaman 
Nuk kishe për ku 
Me të kafshua qeni 
E sot po sillesh si piroman 
Duke na i djegur xhepat 
Me hajni 

Ti nuk pate vëllaçko 

As hi në vatër 

Sot i ke të mirat e dynjasë 

Po i ngjyen mustaqet 

Me kulloshtër 

Duke gllabëruar 

Djersën e fukarasë 

Më duket se sot 
Të ka zënë një siklet 
E të ka zatetur 
Sharra në gozhdë 
O ty më nuk të lanë 
Asnjë det 
Ke mbetur si miu 
Në lëvozhgë 

DO TË ECIM 

Do të ju tregoj 
Një tregim të vjetër 
Që ka ngjarë te ne 
E jo diku tjetër 

Në parlament kishte hyrë 
Fluturim një mizë 
Rrinte ulur në kolltuk 
Besa edhe hante gjizë 

Këtu i ecte f jala 
Kur këndonte tallava 
Bythën në tokë të Kosovës 
E vilën në malin Avalla 

Besa na lodhi ky insekt 
Paska edhe disa të meta 
Hesht në një qoshe si skelet 
E po pinë do farë tableta 

Një mik më tha në besim 
Ky ka një adet të përçudnuar 
Sa herë që hundët ja fshimë 
Shkon thonjtë duke i kafshuar 

II 

E ne më 

Siç jemi mësuar 

Me ja kashais 

Shpinën shejtanit 

Deri kur më 

Do t'i mbështesim 

Këto shpatullat të lodhura 

Drurëve të tavanit 

Ndoshta një ditë 

Në ndërgjegjen tonë 

Do të trokas shpirti i rrudhur 

Do të ecim si lisi krenar 

E jo kështu 

Si jemi kërrusur 

KESHTU DUHET ME QENE 


Mos ngacmoni pelën e dehur 
Kështu na rekomandon ligji 
Në jetën tonë të leckosur 
Kinse kryesore qenka imixhi 

Kur një nënë e luftëtarit 
Kalon me duar në gji 
Mos e prekni postin e shefave 
Sërish në pah na del imixhi 

Kur piqet dashi në hedh 
I mjerueshëm blegëron qengji 
Për këtë mos u merakosni 
Se kështu e do imixhi 

Sa herë që gomari i fshatit 
I harron protezat në tagji 
Mjeku i tij pohon me kokë 
Ja kështu duhet me qenë imixhi 

KODII ÇMENDURISE 


Piqen luleshqerrat 
Pëlcasin pjeprit 
Kullosin derrat 
Qeshin dreqërit 

Ecim udhëve 
Si somnambul 
Në erën e hudhrave 
Ziejmë fasule 

Herë kokulur 
E herë përkulur 
Besa edhe 
Shpeshherë kacule 

Herë zvarritemi 
Si zvarranik 
Herë puthim nusen 
Në qerpik 

Dikush s'na thotë 
Asnjë f jalë 
Kodi i çmendurisë 
Na tret në mal 



PO E KERKOJNE ALBIN KURTIN 


Na paskan dalë 
Këta djajtë e detit 
Që nuk kanë dimër 
E po ju lulëzon vera 
Hynë e dalin në Kosovë 
Ashtu si ëndërronte 
Dikur moti 
Bali Katravella 

Sipas zakonit 

Vijnë me nga një degë dushk 
Festat fetare 
Kështu i festojnë 
Besa edhe hyjnë me pushkë 
Parlamenti në gumë 
E qeveritarët s'pengojnë 

Ku na vajti kështu halli 

Po hynë viçi 

Pela e gomari 

Besa edhe njëfarë Tadiqi 

Pall nëpër qytet 

Ky soj kërriçi 

I zoti i shtëpisë f lenë 
Me gjumin e ariut 
Për te ende 
S'ka dalë pranvera 
E shef i i vogël 
I zgërdhihet 
Plakut dhe të riut 
Pse shumë shpesh 
Po i kalon kah dera 

Na del tjetri e po viket 
Shkuma e bardhë i shkon 
nga goja 
Por më duket se 
Nuk e ka me siklet 
Se kështu e do puna 
Kështu e do loja 

fol ulëri 
Veç mos vepro 
E kemi KFOR-in 
Që na mbron 

Dinjitetin tonë mos e çndero 
Me u sjell si huligan 

Le të vij 
Sa herë të do' 

I ka varret në imagjinatë 
Po të them diçka 
E ti mos harro 
Se kjo skile ka një mandatë. 

Gjithkund në botë 
E ngacmojnë të urtin 
Pela që shkelmon 
Askush nuk i afrohet 
Andaj po e kërkojnë 
Albin Kurtin 
Se po e turbullon ujin 
Kur po freskohet 

KUR SAKICA FLUTURON 


Pak si në mahi 
Bisedon pjepri 
Mua çdokush më kafshon 
Se aromë më vjen era 
Nuk jam unë 
Si ai tjetri 
Bostan i papjekur 
Që rruan delet te dera 

Ishte një kohë 

Si thonë vakti i zamanit 

Kur kumbulla e thartë 

Na dukej mjaltë 

Na silleshin burrat 

Përreth bostanit 

Dhe i qëronin farat me daltë 

Tani më s'ka mbetur 

Kurrfarë sevdaje 

Këta burra të pushtetit 

Janë vetë pjepër 

Mentë i kanë qua në Havaje 

Dhe nuk mendojnë 

Për asgjë tjetër 

Po bre mik 

Kanë nevojë për pushim 

Se lloj - lloj mileti 

Këndej po kalon 

Hiç pa trokitur vijnë me nxitim 

Dhe vrapojnë si derrat 

Nëpër tokën tonë 

Këta të EULEX- it 
janë të raf inuar 
Çdo dështim për së mbrapshti 
E arsyetojnë 
O edhe sakica e atyre 
Po shkon duke fluturuar 
Kurse vendasit 
Përherë po pësojnë 

DY SHQIPTARË 

Dy shqiptarë 
E tri parti 

Parlamenti po gjëmon 
Kanë shti gozhda 
Në tenxhere me zie 
Jargë për goje 
Po ju shkon 

Po ëndërrojnë këta 
Si përherë 

Mos vallë do të ngjyejnë 
Në ndonjë tender 
Ti lyejnë mustaqet 
Ende pa rënë brisk 
Në ndonjë thes me sheqer 

Formojnë parti 
OJQ- të zgjerohen 
Sikurse kërpudhat 
Që dalin pas shiut 
Kinse keqbërësit 
Do të kontrollohen 
Dhe do të ikin 
Në vrimë të miut 

Pastaj ulen në koll+uk 
Dhe i hapin krahët 
Si babaxhan 
Këndojnë këngën 
E ryshfetit 

Kurse neve s'na mbetet 
Asgjë tjetër 

Pos ta marrim si gjithmonë 
Rrugën e kurbe+it 

KETO PAPESI 


Gjashtë korba 
E shtatë laraska 
tetë sorrëshkina 
Të gjithë me maska 
Shihen rrugëve 
Nuk u duket fytyra 
Nga ky trishtim 
Më mbyt mynxyra 

Pyes mikun 
Nuk më përgjigjet 
I kafshon buzët 
Si harbut 
Kjo punë vëllaçko 
Nuk përligjet 
Andaj ti mos u ngutë 
Se këto prapësi 
I rregullojnë ligjet 

„DRINI POETIK,, NË VARGUN SATIRIK 


Shumë po më mundon 
Njëfarë derti 
Koka po do 
Me më pëlcit 
Po më dobësohet 
Edhe shëndeti 
Nëse disa dobësi 
Nuk i qes në dritë 

Në Drinin poetik 

Pranë brigjeve të Lumëbardhit 

Na ishte një çast 

Tejet kritik 

Na dolën në shesh 

Do farë doktorë 

Burra të fortë stramastik 

Mbi një gacë 
Po piqej zorra 

I varëm Vargjet afër gardhit 
I hapëm sytë si metafora 
Pritnim çmimin 
Që u vendos sa ora 

Këtu me kokë 
Pësoi poezia 
Na përqeshi Dada Mitja 
Shëndosh e mirë mbeti tepsia 
Kur për data historike 
Na u përtyp pitja 

Na dolën në binë 
Disa doktorë 
Bilmeza për poezi 
Besa edhe horra 
Që folklorin e kanë zanat 
Folën për çmimin, metafora; 
Këtë ditë të bukur 
Na e bënë natë 

Jemi në shekullin e folklorit 
Çmimin e parë duhet ndarë 
Hungëroi zëri i doktorit 
Me një pamje të paparë 

Zëri kumboi 
Si nën hambar 
Për këto data historike 
Na e shpallën 
Çmimin e parë 

Ky vit për poezi 
Do të jetë i mbarë 
Na dolën sheshit këta horra 
Kështu përherë 
Për së mbari 

Do të ndahet çmimi „metafora,, 

Nëpër kalldrëmet e Prizrenit 
Na iku doktori duke qeshur 
Rrahagjoks karshi kalasë 
I dredh mustakët si maçorri 
Kalëron sokakëve 
Këmishën e turpit duke veshur 

Po ku di ti çka është poezia 
Si more guxim me na vlerësuar 
A po të rrok vallë pak mërzia 
Apo ndërgjegjja t'u ka shurdhuar 

Shko e merru me folklor 
Lere rehat le të pushojë poezia 
Ndoshta as aty ti nuk je doktor 
Kur i fut hundët në punët e huaja 

Shkollën fillore dhe të mesme i kreu në 
vendlindje, ndërsa Akademinë 
Pedagogjike në Prishtinë. Një kohë punoi 
mësues nëpër fshatrat Studençan të 
Therandës dhe Hoça e Qytetit, afër 


Adem Zaplluzha u lind në Prizren, 
më 1943. 


BIBLIOGRAFI 


Prizrenit. Ndërkohë punësohet si përkthyes në Korporatën 
Energjetike të Kosovës. Me shkrime filloi të merret kryesisht me 
poezi që nga mosha e fëmijërisë. Rrugën letrare e nisi me 
vjershën e parë për fëmijë të cilën e botit në revistën ”Pionieri” 
më 1957. Si i punësuar në Korporatën Energjetike të Kosovës 
bashkë me shokët e punës dhe të pendës themeloi grupin letrar 
“Lulëkuqet e Kosovës”. Në kuadër të punës së këtij grupi qe 
botuar përmbledhja “Ngjyra e Kohës” në të cilën e përfshi një 
numër i konsideruar i poezive të tij. Krahas krijimeve të 
publikuara në revistat për fëmijë,botoi edhe një sërë krijimesh 
letrare nëpër gazeta dhe revista që dilnin në Prishtinë Shkup 
dhe Zagreb. Në vitin 2o1o i përkthehet një libër në gjuhën 
Rumune nga përkthyesi i mirënjohur Baki Ymeri, “Pema e 
Bekuar” libër i cili pat jehonë në Rumuni. Po këtë vit në botim 
të revistës Shqiptari në Rumuni, në bashkëpunim me redaksinë 
revistës “Dituria” 

Në Boras të Suedisë, botohet një antologji “Jehona e Shekujve “ 
autor Sokol Demaku ku paraqitet me disa punime. 

Është anëtarë i Lidhjes së Shkrimtarëve të Kosovës. Jeton në 
Prishtinë . 

